Sjeo sam na čelo stola, nasuprot Boži Petrovu. Ljudi iz Domoljubne koalicije bili su mi s desne, a ljudi iz koalicije Hrvatska raste s lijeve strane. Da ne bi odmah otkrili da ja nisam ničiji, primaknuo sam se bliže Arsenu Bauku. On me pitao tko je neki čovjek koji je bio pokraj Tomislava Karamarka. Pomislio sam: Kud od svih ovdje to pitaš baš mene – prepričava nam 62-godišnji Žarko Kasum kako je bilo na sastanku u središnjici Mosta na kojem su politički lideri krojili budućnost Hrvatske, a na koji je prošlog petka bio došao i on, nepozvan i neočekivan.

Žarko Kasum odnedavna je umirovljeni inženjer elektrotehnike. Koordinator je Živog zida za zagrebačku gradsku četvrt Gornji grad-Medveščak, a na parlamentarnim je izborima bio deseti na listi te stranke u 1. izbornoj jedinici i osvojio je četiristotinjak preferencijalnih glasova.

– Malo manje od Nikole Grmoje – kaže. Od ideje do realizacije da “upadne” na sastanak u središnjicu Mosta u zagrebačkoj Smičiklasovoj ulici Kasumu je trebao – jedan dan.

– Sjedilo je nas je nekoliko za stolom kad je Žarko izgovorio: Znate kaj, ja bi’ stvarno trebal otić tam – prepričava nam Danijel Galović iz Živog zida.

– Bila je to moja osobna, a ne akcija stranke. S predsjednikom Sinčićem se ni nakon što je priča došla u medije uopće nisam čuo – objašnjava Kasum.

U Most je došao “naoružan” uputnicom sa Zavoda za zapošljavanje koju je uvećao i popunio osobnim podacima, napisavši da se javlja za radno mjesto premijera i da mu je poslodavac Most.

– Najprije je na sastanak ušao Karamarko sa svojima, zatim Milanović i njegovi. Onda sam krenuo i ja, ali vrata su već bila zatvorena. Pokucao sam i vrata mi je otvorio netko iz osiguranja. Pristojno sam pozdravio s “dobra večer” i ušao. Rukovao sam se s pet-šest domaćina iz Mosta, među kojima su bili Božo Petrov i Ivan Lovrinović. Svima sam kazao: “Kasum, drago mi je” – kroz smijeh govori.

Uzbuđeniji od pregovarača

Dok je on “sastančio”, Galović ga je čekao na ulici.

– Nas trojica pratila su ga izdaleka, da uskočimo ako nešto krene po zlu – objašnjava Galović.

Kad su za pregovaračkim stolom svi zauzeli svoje pozicije, Petrov je čelnicima koalicija podijelio na potpis papire s uvjetima koje je postavio Most nezavisnih lista.

– Tražio sam, i dobio, i ja jedan primjerak na kojem je bilo osam zahtjeva. Milanović je pročitao brže od Karamarka. Sve što je Most tražio već je bilo objavljivano u medijima i na to su koalicije pristale pa sam se začudio kad je Milanović rekao da ne može potpisati ni odlučiti bez stranačkog tijela. Zatim je pogledao prema Karamarku i pitao ga: “Što ti misliš, Tomica?” I on je rekao da ne može potpisati – kaže Kasum.

Sve vrijeme sastanka, ističe umirovljenik, nije bilo povišenih tonova između političkih protivnika. Kasum opisuje da su svi bili ležerni i prijateljski naklonjeni jedni prema drugima i da je atmosfera bila kao u kazalištu.

– Nije to bio rat za opće dobro, već rat za fotelje. Nitko od trojice glavnih nije me se dojmio. Na tom sastanku jedino meni nije bilo baš svejedno. Planirao sam ući, ali, iskreno, mislio sam da neću uspjeti proći pokraj osiguranja. Kad mi je to pošlo za rukom, bio sam toliko uzbuđen – govori.

Otkriven na stanci

Nakon 45 minuta sastanka uslijedila je stanka. Stranački kolege čavrljali su u grupicama. Jedino je Kasum bio po strani. Nakon 15 minuta stanke, “uljez” je otkriven.

– Prišao mi je neki čovjek iz Mosta i pitao me s kojom sam delegacijom. Rekao sam mu da sam ja Kasum, nezavisni, i da sam se odazvao pozivu medija da onaj tko dođe na taj sastanak može biti izabran za premijera. Jedna je mostovka počela kreštati i ljutiti se zbog toga što sam napravio, ali ju je Petrov umirio. Zatim sam izvadio svoju potvrdu s burze i razvukao je. Pitao sam Gordana Marasa može li mi se potpisati na taj papir, da sam bio i tražio posao. Samo je zakolutao očima. Prišli su mi ljudi iz osiguranja i rekli da dođem u drugu sobu. Tu me malo stisnulo jer sam mislio da slijedi maltretiranje. Ali Milanović je spasio stvar ušavši da vidi što je sa mnom. Pitao me planiram li izaći. Odgovorio sam da planiram, a on je osiguranju kazao da me puste. Petrov me zamolio da ne govorim novinarima što je bilo na sastanku. I obećao sam da neću, ali sad je sve to ionako prošlo – kaže Kasum.

– Kad je izišao, vidio sam da je malo uplašen i zbunjen pa sam mu sa suprotne strane ulice pokazao da raširi “potvrdu” s burze – sjeća se Galović.

Držeći ju u rukama, Kasum je novinarima ispričao da se prijavio za posao premijera jer se za to radno mjesto ne traže nikakve kvalifikacije pa zato smatra da je on za taj posao kvalificiran.

– Svojim sam cirkusom htio upozoriti na cirkus koji se događa. Ako sam ih time podcijenio, pa i oni sve to vrijeme omalovažavaju nas. Pokazalo se da su Most i ove dvije koalicije kao lijeva i desna čizma istog tijela. Ljudi su imali prilike vidjeti koliko je ta ekipa ranjiva kad nema potrebnu većinu i na što su sve spremni pristati. Najpošteniji bi izlaz iz te situacije bio da se išlo na nove izbore – rekao je Žarko Kasum.

Da je tako bilo, na listi Živog zida on ne bi bio na desetom, već na nekom boljem mjestu.

>> Žarko Kasum iz Živog zida kao hrvatski Forrest Gump